钦定古今图书集成/明伦汇编/官常典/第571卷 > 贾益
## 钦定古今图书集成/明伦汇编/官常典/第571卷 > 贾益

按《金史贾少冲传》：“益字损之，少颖悟如成人。大定十
四年，父少冲为秘书少监，充宋主生日副使，益侍行。
是时宋人常争起立接受国书之礼，少冲问益曰：‘即
宋人欲变礼，持议不决，奈何’？益曰：‘守死无辱，可谓使
矣’。少冲大奇之。中大定十九年进士，调河津主簿。丁
父忧去官，察廉起复矾山令，补尚书省令史。丁母忧”，
服阕，除定海军节度副使、监察御史、治书侍御史，转
侍御史，知登闻鼓院，兼少府少监。未几，改礼部郎中
兼知登闻鼓院，看读陈言文字。迁左司郎中，改吏部
侍郎，兼蔡王傅，以病免。除郑州防御使、陕西东路转
运使、顺天军节度使。大安初，召为吏部尚书。有疾，改
安国军节度使。益调民夫，修完城郭，为战守备。按察
司止之，不听，曰：“治城，守臣事也，按察何预？”既而兵至，
以有备解去。改横海、定国军节度使，道阻不赴。宣宗
初，为吏部尚书，益为侍郎，相得欢甚。贞祐二年，至汴
京，访益所在，召为太常卿。上防秋十三事，与户部尚
书李革论迁河北军民不便，不报。贞祐三年致仕。元
光九年卒。